KYK: Vuiste klap tussen Bokke, All Blacks | Netwerk24
KYK: Vuiste klap tussen Bokke, All Blacks
24 Julie 2019 06:06
Die intensiteit van die amateursport destyds was waarskynlik op dieselfde vlak van vandag se beroepsera, maar daar was vir seker minder beheer oor vuilspel.
Met die sterk mededinging tussen die Springbokke en All Blacks, was dit byna 'n uitgemaakte saak dat die gemoedere sou oorkook.
Die Bokke het in 1976 die toetsreeks teen sy aartsvyand met 3-1 gewen en die eerste toets in 1981 op Lancaster Park in Christchurch was dus 'n vurige affêre.
Die toon vir die reeks is daargestel deur 'n klompie vuisgevegte, met die beamptes wat nie veel daaromtrent kon doen nie.
Die Kiwi's het met 14-9 geseëvier, die tweede toets met 24-12 verloor en die omstrede derde kragmeting, die sogenaamde "Meelbom-toets", met 25-22 gewen om die reeks te beklink.
Dit was weens politieke redes en sanksies die laaste amptelike toets tussen die spanne voor die kragmeting in Johannesburg in 1992.
Die Bokke en All Blacks pak mekaar Saterdag om 09:35 (SA tyd) in die Rugbykampioenskap in Wellington. Hoewel swak gedrag soos in die onderstaande video onwaarskynlik is, kan rugbyaanhangers dieselfde passie en intensiteit verwag wat wedstryde tussen die twee lande oor die jare opgelewer het.